El Decret 54/1982, de 4 de març, establia una sèrie de mesures per les quals es regulava i es planificava l'estructura de la xarxa d'estacions de reconeixement de vehicles a Catalunya, amb els criteris de permetre que, en general, els vehicles no s'hagin de desplaçar a llargues distàncies i, d'altra banda, evitar l'acumulació d'estacions de reconeixement en una zona determinada.
Amb aquests objectius, la present Ordre regula el procediment per a l'establiment i l'explotació de les estacions de la xarxa i els requisits que hauran de reunir les entitats que prestin els serveis.
Vista la disposició final del Decret 54/1982,
Article 1. - El servei d'inspecció tècnica de vehicles el realitzaran a Catalunya les entitats adjudicatòries del concurs que haurà d'ésser convocat prèviament pel Departament d'Indústria i Energia.
Per poder presentar-s'hi, caldrà comprometre's a reunir les condicions que estableix la normativa vigent sobre Entitats Col·laboradores de l'Administració, per a l'aplicació de la Reglamentació sobre vehicles i les que estableix la present Ordre, i en el termini de sis mesos hauran de demostrar haver obtingut la condició d'Entitat Col·laboradora de l'Administració.
Article 2. - La concessió es farà per un termini de 20 anys que podrà prorrogar-se per terminis successius de 5 anys si cap de les parts no la denuncia amb un any d'antelació a l'expiració del termini inicial o de l'últim prorrogat.
En cap cas la suma dels terminis per a cada concessionari no excedirà 99 anys.
Article 3. - El règim jurídic de la concessió serà l'establert en els contractes que es formalitzin, en la present disposició i en el que no hi sigui previst, el que regula la Llei de Contractes de l'Estat i el seu Reglament per al contracte de gestió de Servei Públic.
Article 4. - Les entitats adjudicatòries exerciran la seva activitat en l'àmbit territorial corresponent a la concessió que se'ls atorgui.
Correspondrà al Departament d'Indústria i Energia de fixar, en funció de la densitat de vehicles de la seva àrea d'influència, el punt o zona concrets, dintre d'aquest àmbit territorial, en el qual definitivament haurà d'instal·lar-se l'estació fixa de reconeixement.
Article 5. - S'estableixen sis zones concessionals que tindran com a àmbit territorial el que a continuació s'especifica:
Zona 1. - Que comprèn les comarques de: Montsià, Baix Ebre, Terra Alta, Ribera, Priorat, Conca de Barberà, Alt Camp, Baix Penedès, Tarragona i Baix Camp.
Zona 2. - Que comprèn les comarques de: Segrià, la Noguera, Pallars Jussà, Vall d'Aran, Pallars Sobirà, Segarra, Urgell i les Garrigues.
Zona 3. - Que comprèn les comarques de: Alt Urgell, Cerdanya, Berguedà, Bages, Vallès Occidental, Anoia i Solsonès.
Zona 4. - Que comprèn les comarques de: Osona, Ripollès, Garrotxa, Alt Empordà, Baix Empordà, Gironès i la Selva.
Zona 5. - Que comprèn les comarques de: Vallès Oriental, Maresme i Barcelonès Est (Badalona, Sant Adrià, Santa Coloma i Barcelona a partir de l'eix marcat pel passeig de Gràcia).
Zona 6. - Que comprèn les comarques de: Alt Penedès, Garraf, Baix Llobregat i Barcelonès Oest (Esplugues, l'Hospitalet, Sant Just Desvern i Barcelona a partir de l'eix marcat pel passeig de Gràcia).
Article 6. - El nombre mínim de línies per estació serà d'una, utilitzable per a tot tipus de vehicles i el màxim de sis, de les quals almenys dues seran per a vehicles de pes màxim autoritzat superior a 3.500 Kg.
Una vegada coberta la capacitat d'una estació, el Departament d'Indústria i Energia fixarà, si s'escau, l'emplaçament de la nova estació que hagi de construir dintre de la zona d'influència que correspongui a l'empresa concessionària.
En el cas que una entitat concessionària opti per obrir una nova estació en comptes d'esgotar la capacitat de la que tingui, i sempre que d'acord amb les instruccions del Departament d'Indústria i Energia sigui necessari augmentar la capacitat d'inspecció de la zona, serà el Departament d'Indústria i Energia qui fixarà l'emplaçament de la nova estació.
Article 7. - La inspecció a través d'estacions mòbils només podrà realitzar-se quan la persona que ho sol·liciti sigui propietària d'una flota de 25 o més vehicles i s'hagin de revisar, com a mínim, 25 vehicles.
Així no obstant, en supòsits especials, la Direcció General d'Indústria podrà autoritzar la inspecció mitjançant estacions mòbils en altres condicions.
Article 8. - Les empreses concessionàries estaran obligades, dintre del seu àmbit territorial d'influència, a cobrir les demandes existents de manera que es pugui prestar el servei de la forma i en les condicions de temps i de qualitat establertes o que es puguin establir reglamentàriament.
Així mateix, hauran de prestar aquells serveis relacionats, directament o indirectament, amb la inspecció d'automòbils que els siguin encomanats, d'acord amb les instruccions del Departament d'Indústria i Energia.
Article 9. - El Departament d'Indústria i Energia determinarà per a cada zona el termini de temps amb què compta el concessionari per ampliar l'estació existent o instal·lar-ne una de nova en el cas que aquella hagi cobert la seva capacitat.
Si el concessionari no realitza l'ampliació o la instal·lació en aquest termini, o la pròrroga que quan s'escrigui s'hagi pogut concedir, perdrà la seva zona d'influència, que podrà sortir de nou a concurs, i continuarà mantenint l'estació o les estacions que ja hagués instal·lat fins al termini d'explotació que li resti, sense que pugui ampliar-les ni prorrogar-ne la concessió per més temps de l'establert en el contracte o en l'última pròrroga existent.
Article 10. - El Departament d'Indústria i Energia fixarà el temps mitjà de revisió per vehicle en funció de les seves característiques i punts a revisar.
El mínim de personal d'inspecció a cada estació per torn de treball es fixa en tres per línia en funcionament i un cap d'equip per cada tres línies.
Prèvia petició raonada, el nombre de personal per línia es podrà reduir.
Article 11. - A cada estació d'inspecció de vehicles hi haurà un interventor tècnic nomenat pel Departament d'Indústria i Energia que tindrà cura que les revisions de vehicles es facin d'acord amb les normes establertes sobre la matèria, així com que els aparells de mesura s'utilitzin en condicions òptimes i, en general, de totes aquelles qüestions que afectin la seguretat dels vehicles.
En cas de discrepància entre l'usuari i el personal de l'estació, l'interventor serà qui decidirà, sempre que el motiu del desacord sigui sobre aspectes tècnics de la revisió.
Aquelles revisions de caràcter no periòdic que, per raons tècniques, sigui aconsellable de realitzar en una estació d'inspecció de vehicles, s'efectuaran en presència de l'interventor tècnic que, com a representant de l'Administració, farà la certificació prevista per la normativa vigent.
Article 12. - El personal de les empreses concessionàries haurà de tenir la formació professional que d'acord amb les condicions tecnològiques i de servei requereixi el Departament d'Indústria i Energia.
Tota persona que tingui interessos en una entitat concessionària, o que hi exerceixi una funció o càrrec no podrà:
a) Tenir interessos o exercir una activitat qualsevol en una empresa de transport per carretera, en una empresa de construcció, de reparació de vehicles subjectes a inspecció o d'accessoris o peces per a aquest tipus de vehicles, ni afavorir de qualsevol manera empreses d'aquest tipus.
b) Exercir una activitat relativa a assegurances de vehicles ni participar o afavorir de qualsevol manera una activitat semblant.
c) Sol·licitar, exigir o rebre directament o per persona interposada qualsevol tipus d'avantatges que li siguin oferts per raó de la seva activitat.
d) Proporcionar a tercers les informacions de què disposi en l'exercici de les seves funcions i que tendeixin a afavorir l'activitat professional d'aquestes terceres persones.
Tota persona que tingui un interès en la concessió o que exerceixi una funció o un càrrec en una estació d'inspecció de vehicles haurà d'observar davant de tercers el secret professional per tots els fets dels quals tingui coneixement per raó de les seves funcions.
Article 14. - Tota persona amb funcions dintre d'una empresa concessionària exerceix la seva activitat sota la seva entera responsabilitat.
Els titulars de la concessió hauran de retirar del servei de l'estació d'inspecció de vehicles aquelles persones que no responguin a les condicions que estableix la present Ordre, que hagin infringit les seves disposicions o que donin prova de negligència greu en l'exercici de la seva funció.
Article 15. - Les instal·lacions d'inspecció de vehicles han de permetre, en tot moment, la bona execució del servei.
L'empresa concessionària ha d'ésser propietària en els termes fixats pel Departament d'Indústria i Energia, o concessionària de domini públic, dels terrenys, edificis, material i instal·lacions connexes necessàries.
Les instal·lacions d'inspecció no poden ser objecte de cap dret real llevat que es constitueixi per respondre dels préstecs destinats a finançar les activitats assignades al concessionari d'acord amb el que disposa l'article sisè.
Article 16. - El Departament d'Indústria i Energia marcarà les directrius referents a l'establiment, implantació, extensió, equip, funcionament, estat i afectació de les instal·lacions.
El servei d'inspecció tècnica de vehicles es realitzarà a risc i ventura del concessionari.
Si es modifiquessin, per raons d'interès públic les característiques del servei afectant el règim financer establert entre el concessionari i l'Administració, aquesta haurà de compensar a l'empresari de manera que es mantinguin en equilibri els supòsits econòmics previstos originàriament en el contracte.
Els béns, instal·lacions i equips revertiran a l'Administració en la seva totalitat al termini de la concessió.
En cas de fallida, suspensió de pagaments, extinció de la persona jurídica, mort de l'empresari individual o incompliment per la seva part de les condicions essencials de la concessió, l'Administració abonarà a l'empresari el preu de les obres o instal·lacions que, executades per ell, hagin de passar a la seva propietat tenint en compte el seu estat i el temps que resti per a la reversió.
Article 18. - Les tarifes aplicades, a igualtat de servei, seran les vigents a la resta de l'Estat per les Entitats Col·laboradores.
Article 19. - El concessionari haurà d'abonar un cànon anual, que es fixarà en funció de les característiques de cada una de les concessions.
L'import del cànon estarà destinat, sempre que es compleixin les determinacions establertes en la normativa vigent de caràcter pressupostari, a realitzar programes d'investigació i promoció de la seguretat vial i a facilitar la tasca inspectora del Departament d'Indústria i Energia.
Article 20. - Les entitats concessionàries són obligades a presentar, anualment, a la Direcció General d'Indústria, la seva situació econòmico-financera que sotmetran a una auditoria externa, segons normes estàndard internacionals d'auditoria.
Article 21. - Les entitats concessionàries hauran d'utilitzar els documents previstos per les disposicions legals i reglamentàries.
El Director General d'Indústria autoritzarà el sistema de classificació de documents i el model que hauran de tenir els citats documents per a ús intern de l'entitat; així mateix fixarà les estadístiques a confeccionar a cada una de les estacions i el temps obligatori de conservació dels documents.
En cas que, per qualsevol motiu, l'entitat concessionària cessi en la seva activitat, haurà de trametre al Director General d'Indústria, en el temps més breu possible, els documents que quan s'escaigui, haurà conservat obligatòriament, segons classificació autoritzada.
La Direcció General d'Indústria ordenarà la instrucció d'expedient de caducitat de la concessió atorgada quan s'hagi produït alguna de les causes següents:
1.r No haver-se iniciat l'explotació en el termini fixat per a cada concessió, o si s'escau, en la pròrroga que el Departament d'Indústria i Energia podrà concedir per causes degudament justificades i que no podrà excedir la meitat del termini inicial concedit.
2.n La interrupció del servei per causes no autoritzades en més de 5 dies seguits, 10 no totalment seguits en el termini d'un mes o 30 dies no seguits en el transcurs d'un any.
3. r La infracció reiterada d'alguna de les condicions essencials de la concessió o de faltes greus en la seva explotació.
Es consideren condicions essencials de la concessió:
a) l'explotació del servei pel concessionari,
b) l'abonament del cànon establert,
c) el compliment de les tarifes que s'hagin autoritzat expressament amb els tràmits que s'assenyalen en aquesta Ordre,
d) el compliment de les normes tècniques i de seguretat sobre la realització de les inspeccions, o de les instruccions que sobre la matèria siguin dictades per l'òrgan competent,
e) les altres que, amb aquest caràcter, s'hagin fixat en la respectiva concessió.
S'entendrà que hi ha infracció reiterada quan la imposició de la multa no hagi aconseguit els efectes perseguits en cada cas, i quan s'hagin multat dues o més infraccions de les establertes en aquest article en el termini d'un any.
Article 23. - Tramitació d'expedients de caducitat.
Els expedients de caducitat s'iniciaran per ordre de la Direcció General d'Indústria quan s'hagi produït qualsevol de les causes previstes a l'article anterior i començaran amb el plec de càrrecs que redactaran els Serveis Territorials d'Indústria corresponents, que passaran al concessionari, assenyala un termini de vuit dies perquè al·leguin el que convingui al seu dret.
Transcorregut aquest termini, els Serveis Territorials d'Indústria elevaran l'expedient amb el seu informe a la Direcció General d'Indústria, la qual podrà acordar la subsistència de la concessió o proposar al Conseller d'Indústria i Energia la declaració de la seva caducitat que s'acordarà per Ordre.